
	[bookmark: nev]BALLY DANIELLA
ballydaniella@gmail.com
Emberi erőforrás tanácsadó
MA, 4. félév
Debreceni Egyetem
Gazdaságtudományi Kar
	
[bookmark: _GoBack]






Témavezető:
	Prof. Dr. Dajnoki Krisztina
egyetemi tanár, DE GTK




Önéletrajzok szemkamerás vizsgálata

Kulcsszavak: önéletrajz; szemkamera; emberi erőforrás; álláskeresés; kiválasztás
A szakmai önéletrajz az elnyerni kívánt állások megpályázásnak egyik meghatározó eszköze, amely az első benyomást adja a jelentkezőkről a munkáltatók számára, éppen ezért fontos, hogy az hogyan készül el mind formai, mind tartalmi elemeiben. A kutatás során arra keresek választ, hogy melyek azok az elemek, amelyek felkeltik az emberi erőforrás szakemberek figyelmét?
A kutatás célja, hogy a szakirodalom alapján átfogó képet adjak az önéletrajzírás történetéről, trendjeiről. Célul tűztem ki, hogy saját vizsgálat keretében rámutassak azokra az elemekre, amelyek kiemelt fókuszban vannak, illetve amelyek csökkentik a visszahívás valószínűségét.
A szemkamera a marketing területen egy jól bevált módszer. Nemzetközi szinten használták már önéletrajzok vizsgálatára, ám Magyarországon még nem került sor ilyen célú alkalmazására.
Az általam összeállított 30 darab fiktív önéletrajz diverzifikált volt formailag és tartalmilag is, nem, kor, származás és tapasztalat terén. A megcélzott munkakör egy általános humán erőforrás pozíció volt. A résztvevőnként átlagosan fél órán át tartó szemkamerásvizsgálat során két különböző munkaerőközvetítő cégtől 5 női és 2 férfi HR-es nézte át az önéletrajzokat, azonos sorrendben. Ezen felül elmondták, hogy melyik önéletrajz kapott volna visszahívást és megindokolták a döntésüket.Az adatokat elemezve hő- és tekintet-térképek készültek, illetve az időadatokat is megvizsgáltam.
A kutatás eredményei alapján megállapítható, hogy amennyiben van fénykép az önéletrajzon, a HR-esek nem minden esetben azt nézik meg elsőként, ugyanakkor minden alkalommal rápillantanak. A nők általában jobban megnézték a fényképet, mint a férfiak.
Egyetlen önéletrajzot sem utasítottak vissza csak a fotó megnézése, vagy valamilyen diszkriminációs tényező elolvasása után. Bár az elejétől a végéig szinte egyik önéletrajzot sem olvasták el, minden alkalommal megnézték a nevet, az alapadatokat, a végzettséget, a legfrissebb tapasztalatot és a nyelvtudást, mielőtt döntést hoztak volna.
A legtöbb időt a tapasztalatok és az alapadatok átnézésével töltötték. Egy egyoldalas önéletrajzot átlagosan fél perc alatt néztek át, az összes átolvasásával pedig 20 perc alatt végeztek. A színes, modern kinézet egyfajta szűrőként funkcionált, nem jelentett előnyt.
Az eredmények alapján javasolt a legfrissebb végzettségre és tapasztalatra, illetve a nyelvtudásra fókuszálni, egy letisztult és áttekinthető formátumban, kiemelve azokat az elemeket, amik a pozíció szempontjából kulcsfontosságúak.



